ג'וזף רנסדל

ג'וזף יוג'ין רנסדל (באנגלית: Joseph Eugene Ransdell; 7 באוקטובר 1858 – 27 ביולי 1954) היה עורך דין ופוליטיקאי מלואיזיאנה. החל מ־1899 נבחר לשבע כהונות רצופות כחבר בית הנבחרים של ארצות הברית מטעם מחוז הקונגרס החמישי של לואיזיאנה. לאחר מכן כיהן שלוש כהונות כחבר הסנאט של ארצות הברית מטעם לואיזיאנה, עד שהובס בבחירות המקדימות הדמוקרטיות ב־1930 בידי המושל יואי לונג.

 ביוגרפיה 
 ראשית חייו 
רנסדל נולד ב-7 באוקטובר 1858 בעיר אלכסנדריה שבמחוז ראפידס, לואיזיאנה, ולמד במערכת החינוך הציבורית. בשנת 1882 השלים את לימודיו בקולג' יוניון בסצ'נקטדי שבניו יורק. עם שובו ללואיזיאנה למד משפטים במשרד עורכי דין מקומי, וב־1883 הוסמך לעריכת דין.

בין השנים 1883–1889 עסק בעריכת דין בעיר לייק פרובידנס שבמחוז איסט קרול. שותפו לאותו משרד היה אחיו הצעיר פרנסיס קסבייה רנסדל, שלימים נבחר לשופט בית המשפט המחוזי השישי של לואיזיאנה. ג'וזף רנסדל כיהן כתובע מחוזי במחוז השיפוטי השמיני במשך 15 שנה (1884–1896). במקביל ניהל מטע שבו גידל כותנה ואגוזי פקאן. בין השנים 1896–1899 שירת במועצת מחוז הסכרים החמישי, וב־1898 כיהן כציר בוועידה החוקתית של המדינה.

 בית הנבחרים והסנאט 
ב־1899 נבחר רנסדל כחבר בית הנבחרים של ארצות הברית מטעם המפלגה הדמוקרטית, במקומו של סמואל תומאס ביירד שנפטר. בשנת 1900 נבחר לכהונה מלאה לאחר שניצח את איש העסקים הרפובליקני הנרי הארדטנר ברוב מוחץ. הוא כיהן בבית הנבחרים עד 1913, אז נבחר לסנאט של ארצות הברית בידי בית המחוקקים של לואיזיאנה (לפני התיקון ה־17 לחוקה).

ב־1918 גבר על ג'ון אוברטון (שעתיד היה להיבחר בעצמו לסנאט) בבחירות שנויות במחלוקת. בבחירות המקדימות של 1924 זכה לתקופת כהונה שלישית לאחר שניצח את לי תומאס, ראש עיריית שריבפורט. אחד מתומכיו הנלהבים במאבק זה היה יואי לונג, אז חבר נציבות השירות הציבורי, שהתנגד בחריפות ליריבו של רנסדל.

רנסדל כיהן כסנאטור מ־1913 ועד 1931. אולם בבחירות המקדימות של 1930 הביס אותו לונג ברוב של כ־57% מהקולות, ונבחר לסנאט ללא התנגדות רפובליקנית.

 פעילות פוליטית וחקיקה 
רנסדל כיהן כיו"ר ועדת הסנאט לבריאות הציבור והסגר לאומי, וכן היה חבר בוועדת מיסיסיפי ויובליו. בתפקיד זה יזם את חוק רנסדל, שהוביל להקמת המוסדות הלאומיים לבריאות (NIH).

 בערוב ימיו ומורשתו 
ב־1920 ייסד בית דפוס בוושינגטון, בזמן שכיהן עדיין בסנאט. לאחר שסיים את כהונתו ב־1931 חזר ללייק פרובידנס, עסק בנדל"ן ובחקלאות כותנה ופקאן. בין השנים 1940–1944 היה חבר מועצת הפיקוח של אוניברסיטת המדינה של לואיזיאנה. הוא נפטר ב-27 ביולי 1954 בלייק פרובידנס ונקבר בבית העלמין המקומי. במותו היה הסנאטור האחרון שזכה לכהונתו בבחירת בית מחוקקים מדינתי ולא בבחירה ישירה.

רנסדל היה דוד־רבא של פרנק פלקר הבן, עורך דין מלייק פרובידנס, שכיהן כיו"ר ועדת הריבונות של לואיזיאנה וניסה להתמודד על משרת המושל ב־1963. קרוב משפחה נוסף, דייוויד רנסדל פלקר מניו אורלינס, היה יזם ופילנתרופ שהוביל את רשות השיקום של לואיזיאנה לאחר הוריקן קתרינה, וב־2008 נודע כתורם הגדול ביותר בלואיזיאנה לקמפיין הנשיאותי של ברק אובמה.

רנסדל העניק את השם אלמווד ליישוב מדרום־מערב ללייק פרובידנס, על שם מטע ילדותו. ב־1976, יותר מ־30 שנה לאחר מותו, עברה כנסיית סנט פטריק הקתולית בעיר למבנה חדש על מגרש שציווה לה רנסדל בצוואתו.

ב־1951 פרסם אדרס להבורד, עורך ותיק של Alexandria Daily Town Talk, ביוגרפיה על חייו.

קישורים חיצוניים




קטגוריה:אמריקאים ילידי לואיזיאנה
קטגוריה:בוגרי מכללת יוניון
קטגוריה:חברי הסנאט של ארצות הברית מלואיזיאנה
קטגוריה:סנאטורים חברי המפלגה הדמוקרטית
קטגוריה:חברי בית הנבחרים של ארצות הברית מלואיזיאנה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אמריקאים שנולדו ב-1858
קטגוריה:אמריקאים שנפטרו ב-1954